ពិព័រណ៌​សិក្សា​នឹង​ជួយ​ណែនាំ​និស្សិត​ពី​អាជីព​ការងារ
ចាប់ពី​ឆ្នាំ​១៩៩៤​​មក​​ ​​​កម្ពុជា​មាន​អតីត​និស្សិត​អាហារ​រូបករណ៍​ហ្វូលប្រាយ​ថ៍​ចំនួន​១៣០​នាក់​ដែល​កំពុង​បម្រើការ​នៅ​តាម​ស្ថាប័ន​នានា។
អតីតនិស្សិតអាហាររូបករណ៍ហ្វូលប្រាយថ៍ (Fulbright) ចំនួន១៣០នាក់គ្រោងនឹងតាំងពិព័រណ៌សិក្សាដ៏មានសារៈសំខាន់មួយនៅក្នុងទីក្រុងភ្នំពេញនៅថ្ងៃអាទិត្យដើម្បីជួយណែនាំដល់សិស្សដែលទើបបញ្ចប់ថ្នាក់វិទ្យាល័យឱ្យជ្រើសរើសមុខជំនាញនិងអាជីពការងារត្រឹមត្រូវសម្រាប់អនាគត។ សមាគមអតីតនិស្សិតអាហាររូបករណ៍សហការជាមួយនឹងក្រសួងអប់រំយុវជននិងកីឡាដើម្បីតាំងពិព័រណ៌សិក្សាស្តីពីការជ្រើសរើសជំនាញ និងអាជីពការងារឆ្នាំ២០១១នៅវិទ្យាស្ថានជាតិអប់រំនាថ្ងៃទី២៦ ខែមិថុនា ដោយមានការគាំទ្រហិរញ្ញវត្ថុពីក្រសួងការបរទេសសហរដ្ឋអាមេរិក។ លោកធាម រតនៈ ប្រធានសមាគមនិស្សិតអាហាររូបករណ៍ហ្វូលប្រាយថ៍បានថ្លែងប្រាប់ក្រុមអ្នករាយការណ៍ព័ត៌មានថា ពិព័រណ៌សិក្សានេះនឹងផ្តល់ឱ្យសិស្សដែលបញ្ចប់ការសិក្សាថ្នាក់វិទ្យាល័យនៅឆ្នាំ២០១១ នូវព័ត៌មានគ្រប់គ្រាន់អំពីជម្រើសក្នុងការជ្រើសរើសមុខជំនាញសម្រាប់ចូលរៀនថ្នាក់មហាវិទ្យាល័យពន្យល់អំពីទីផ្សារការងារ និងប្រភេទការងារដែលស័ក្តិសមបំផុតសម្រាប់ពួកគេនាពេលអនាគត។ លោក ធាម រតនៈ បានបញ្ជាក់ថា អតីតនិស្សិតអាហាររូបករណ៍ធ្វើការណែនាំសិស្សឱ្យធ្វើការសម្រេចចិត្ត ជ្រើសរើសយកមុខជំនាញឱ្យត្រូវនឹងចំណង់ចំណូលចិត្ត និងតម្រូវការរបស់និយោជក។ «ខ្ញុំជឿថាវាល្អ ពីព្រោះថាអ្នកជំនាន់មុខដែលទទួលការជោគជ័យ ធ្លាប់ទៅរៀនស្រុកក្រៅមកវិញ យើងទទួលបានការងារល្អ ហើយអាចណែនាំទៅប្អូនៗជំនាន់ក្រោយ។ ប្រធានបទសំខាន់គឺការជ្រើសរើស ជំនាញឱ្យបានត្រឹមត្រូវ និងការខំរៀនដើម្បីត្រៀមអាហាររូបករណ៍។ គាត់អាចយល់ដឹងពីការរើសជំនាញ ហើយគាត់អាចសួរនាំពីបទពិសោធន៍ការងារ»។ ចាប់ពីឆ្នាំ១៩៩៤ដល់បច្ចុប្បន្ន ប្រទេសកម្ពុជាមានអតីតនិស្សិតអាហាររូបករណ៍ហ្វូលប្រាយថ៍របស់សហរដ្ឋអាមេរិក ចំនួន១៣០នាក់ដែលកំពុងបម្រើការនៅតាមស្ថាប័នសាធារណៈ និងឯកជន មានជំនាញផ្នែកអប់រំការគ្រប់គ្រងជំនួញ កសិកម្ម បច្ចេកវិទ្យាព័ត៌មាននិងច្បាប់។ លោក ធាម រតនៈ បានបញ្ជាក់ថា បញ្ហារបស់និស្សិតកម្ពុជាក្នុងការជ្រើសរើសជំនាញ និងអាជីពការងារ ហើយពិព័រណ៌សិក្សាស្តីពីជំនាញ និងអាជីពការងារឆ្នាំ២០១១ ដែលក្នុងពិព័រណ៌នេះ សាកលវិទ្យាល័យរដ្ឋនិងឯកជននានានឹងបង្ហាញពីអត្ថប្រយោជន៍ដែលសាកលវិទ្យាល័យរបស់ពួកគេអាចផ្តល់ជូនសិស្សដែលទើបនឹងរៀនចប់វិទ្យាល័យ។ ប្រទេសកម្ពុជាកំពុងតែជួបប្រទះនូវកង្វះខាតកម្មវិធីអប់រំបណ្តុះបណ្តាលធនធានមនុស្ស។ ដោយសង្កេតឃើញថាសិស្សដែលទើបតែបញ្ចប់ការសិក្សាពីវិទ្យាល័យ មានការយល់ដឹងតិចតួចអំពីការជ្រើសរើសមុខជំនាញសម្រាប់សិក្សានៅថ្នាក់មហាវិទ្យាល័យ ដើម្បីឱ្យត្រូវនឹងគោលបំណងសម្រាប់អាជីពអនាគត។ លោក រ៉ុង ឈុន ប្រធានសមាគមគ្រូបង្រៀនកម្ពុជាឯករាជ្យ បានថ្លែងថា ការចង្អុលបង្ហាញអំពីអនាគតទីផ្សារការងារសម្រាប់សិស្សដែលបញ្ចប់ថ្នាក់វិទ្យាល័យស្ទើរតែគ្មានសោះក្នុងការជ្រើសរើសយកមុខជំនាញនេះ៖ «យើងមានការព្រួយបារម្ភ ចំពោះយុវជនរៀនបញ្ចប់ថ្នាក់ទី១២និងនិស្សិតរៀនបញ្ចប់នៅតាមមហាវិទ្យាល័យ ដែលចេញមកវិញ គ្មានការងារធ្វើភាគច្រើន។ នេះជាចំណុចខ្វះខាតរបស់រដ្ឋាភិបាលដែលមិនបានបង្កើតការងារទុកឱ្យយុវជនក្រោយពីបញ្ចប់ការសិក្សា»។ លោក រ៉ុង ឈុន បានបន្តថា សិស្សដែលបញ្ចប់ថ្នាក់វិទ្យាល័យ មិនមានបទពិសោធន៍ឬ យល់ដឹងស៊ីជម្រៅក្នុងការជ្រើសរើសមុខជំនាញ មិនបានស្វែងយល់ស៊ីជម្រៅទៅលើមុខជំនាញ និងទីផ្សារការងារទេ។ «បើមានការតាំងពិព័រណ៌តម្រង់ទិសដល់យុវជន យើងគិតថា វាជាការណ៍ល្អប្រសើរមួយ ដើម្បីឱ្យគាត់រៀនចំគោលដៅទីផ្សារការងារតែម្តងងាយស្រួល នៅពេលគាត់បញ្ចប់ពីមហាវិទ្យាល័យទៅ គាត់អាចស្វែងរកការងារបានធ្វើ»។ លោកស្រី ខារ៉ូល រ៉ុដលី (Carol Rodley) ឯកអគ្គរដ្ឋទូតសហរដ្ឋអាមេរិកប្រចាំកម្ពុជា និងលោក អ៊ឹម សិទ្ធី រដ្ឋមន្ត្រីក្រសួងអប់រំយុវជន និងកីឡាគាំទ្រ នឹងចូលរួមក្នុងកម្មវិធីតាំងពិព័រណ៌សិក្សានេះ៕